ଲାଞ୍ଜିଗଡ଼ ବେଦାନ୍ତରେ ଲଙ୍କାକାଣ୍ଡ, ତେଜିଲା ଶ୍ରମିକ ଅସନ୍ତୋଷଃ ସୁରକ୍ଷା କର୍ମୀଙ୍କ ମାଡରେ ୨ ମୃତ୍ୟୁ, ୫୦ରୁ ଊର୍ଦ୍ଧ୍ୱ ଗୁରୁତର\t March 18th, 19:54 PM March 18th, 19:54 PM\nଲାଞ୍ଜିଗଡ/ଭବାନୀପାଟଣା,୧୮।୩(ଡି.ଏନ.ଏ.): କଳାହାଣ୍ଡି ଜିଲା ଲାଞ୍ଜିଗଡ଼ ବେଦାନ୍ତ କାରଖାନା ମୁଖ୍ୟ ଫାଟକ ସମ୍ମୁଖରେ ଆନ୍ଦୋଳନରତ ବିସ୍ଥାପିତଙ୍କୁ ହଟାଇବାକୁ ଯାଇ ସୁରକ୍ଷା କର୍ମୀଙ୍କ ମାତ୍ରାଧିକ କାର୍ଯ୍ୟାନୁଷ୍ଠାନ ବିରୋଧରେ ତେଜିଛି ଜନଆନ୍ଦୋଳନ । ସୋମବାର ସକାଳୁ ବେଦାନ୍ତ କାରଖାନା ମୁଖ୍ୟ ଫାଟକ ସାମ୍ନାରେ ବିସ୍ଥାପିତ ରେଙ୍ଗୋପାଲି ଗ୍ରାମବାସୀ ଧାରଣାରେ ବସିଥିବାବେଳେ କମ୍ପାନୀରେ ନିୟୋଜିତ ଓଆଇଏସ୍ଏଫ୍ର ସୁରକ୍ଷାକର୍ମୀମାନେ ସେମାନଙ୍କୁ ହଟାଇବାକୁ ଯାଇ ଲାଠି ଚାଳନା କରିଥିଲେ। ଏହାର ପ୍ରତିବାଦ କରିବାବେଳେ ସୁରକ୍ଷା ଦାୟିତ୍ୱରେ ଥିବା କର୍ମଚାରୀମାନେ ଧାରଣାରତ ଗ୍ରାମବାସୀଙ୍କୁ ଆକ୍ରମଣ କରିଥିଲେ। ଏଥିରେ କମ୍ପାନୀରେ କାମ କରୁଥିବା ଛତ୍ରପୁର ଗଁାର ଜଣେ ଶ୍ରମିକ ଦାନି ବାତ୍ରା (୪୦)ଙ୍କ ମୃତ୍ୟୁ ଘଟିଛି । ଏହି ଖବର ପ୍ରଚାର ହେବା ପରେ ଲାଞ୍ଜିଗଡ, ଛତ୍ରପୁର, ରେଙ୍ଗୋପାଲି ସମେତ ଅଞ୍ଚଳର ଶହଶହ ଉତ୍ତେଜିତ ଲୋକେ କମ୍ପାନୀ ମୁଖ୍ୟ ଫାଟକ ମଧ୍ୟକୁ ପଶି ଭଙ୍ଗାରୁଜା କରିଥିଲେ। ଉତ୍ତ୍ୟକ୍ତ ସୁରକ୍ଷା କର୍ମୀଙ୍କ ମାଡରେ ପ୍ରାୟ ୫୦ରୁ ଊର୍ଦ୍ଧ୍ୱ ଲୋକେ ଗୁରୁତର ଭାବେ ଆହତ ହୋଇଛନ୍ତି । ଲୋକଙ୍କ ଉପରେ ଓଆଇଏସ୍ଏଫ୍ ଯବାନମାନେ ଏତେ ଆକ୍ରମଣାତ୍ମକ ହୋଇ ଉଠିଥିଲେ ଯେ, ଆନ୍ଦୋଳନକାରୀଙ୍କ ସମେତ ସାଧାରଣ ଜନତା, ସ୍କୁଲ ଛାତ୍ରୀଛାତ୍ରମାନଙ୍କୁ ମଧ୍ୟ ଗୋଡାଇ ଗୋଡାଇ ମାଡ ମାରି ଲହୁଲୁହାଣ କରି ଦେଇଥିଲେ । ବେଦାନ୍ତ ହସ୍ପିଟାଲର ଜଣେ ଆମ୍ବୁଲାନ୍ସ ଡ୍ରାଇଭରଙ୍କୁ ମଧ୍ୟ ସେମାନେ ମାଡମାରିବାରୁ ସେ ଗୁରୁତର ହୋଇଛନ୍ତି । ସେହିପରି ଦୁଇଶହରୁ ଊର୍ଦ୍ଧ୍ୱ ଗାଡିକୁ ଭାଙ୍ଗାରୁଜା କରି ଦେଇଥିବାବେଳେ କମ୍ପାନୀରେ କାମ କରୁଥିବା ଶ୍ରମିକ ତଥା ସାମ୍ନାରେ ଛୋଟମୋଟ ଦୋକାନ କରିଥିବା ଦୋକାନୀମାନେ ମଧ୍ୟ ସେମାନଙ୍କ ଆକ୍ରମଣରୁ ବର୍ତ୍ତି ପାରି ନ ଥିଲେ । ଅପରପକ୍ଷରେ ଉତ୍ତ୍ୟକ୍ତ ଲୋକେ କମ୍ପାନୀ ମଧ୍ୟରେ ଭଙ୍ଗାରୁଜା କରିବା ସହ ମୁଖ୍ୟ ଫାଟକ ନିକଟରେ ଥିବା ସିକ୍ୟୁରିଟି ଅଫିସ, ଏଚ୍ଆର୍ ଅଫିସ, ସିଏସ୍ଆର୍ ଅଫିସ ଆଦିରେ ନିଅଁା ଲଗାଇ ଦେଇଥିଲେ । ଏହି ନିଅଁାରେ ପୋଡି ଓଆଇଏସ୍ଏଫ୍ର ଜଣେ ହାବିଲଦାର ମେଜର ସୁଜିତ କୁମାର ମିଞ୍ଜଙ୍କ ମୃତ୍ୟୁ ଘଟିଥିବା ଜଣାପଡିଛି । ପରିସ୍ଥିତି ଉତ୍ତେଜନାପୂର୍ଣ୍ଣ ଥିବାବେଳେ ଘଟଣାସ୍ଥଳରେ ଡିଆଇଜି ହିମାଂଶୁ କୁମାର ଲାଲ, କଳାହାଣ୍ଡି ଜିଲାପାଳ ଡ. ଗାଭାଲି ପରାଗ ହର୍ଷଦ, ଏସ୍ପି ବି. ଗଙ୍ଗାଧର ପ୍ରମୁଖ ଉପସ୍ଥିତ ରହି ଉତ୍ତେଜିତ ଲୋକଙ୍କ ସହ ଆଲୋଚନା ଜାରି ରଖିଥିଲେ । ଏପରିକି ପରିସ୍ଥିତିକୁ ନିୟନ୍ତ୍ରଣ କରିବା ପାଇଁ ଦୁଇଜଣ ଡିଏସ୍ପିଙ୍କ ନେତୃତ୍ୱରେ ୩ ପ୍ଲାଟୁନ୍ ପୋଲିସ ସହିତ ଲାଞ୍ଜିଗଡ, ବିଶ୍ୱନାଥପୁର, ଭବାନୀପାଟଣା ଟାଉନ ଥାନା ପୋଲିସ ମଧ୍ୟ ଉପସ୍ଥିତ ଥିଲେ । ଶ୍ରମିକଙ୍କ ମୃତଦେହକୁ କମ୍ପାନୀ ମୁଖ୍ୟ ଫାଟକ ସାମ୍ନାରେ ରଖି ଆନ୍ଦୋଳନକାରୀ ଓ ପରିବାରବର୍ଗ ଧାରଣାରେ ବସିଥିଲେ। ଆହତଙ୍କୁ ଲାଞ୍ଜିଗଡ, ବିଶ୍ୱନାଥପୁର ଓ ଗୁରୁତର ଲୋକଙ୍କୁ ଭବାନୀପାଟଣା, ବିଶାଖାପାଟଣା ଡାକ୍ତରଖାନାକୁ ସ୍ଥାନାନ୍ତର କରାଯାଇଛି। ଏ ସମ୍ପର୍କରେ କଳାହାଣ୍ଡି ଏସ୍ପି ବି. ଗଙ୍ଗାଧର କହିଛନ୍ତି ଯେ, ଘଟଣା ସମ୍ପର୍କରେ ଅନୁଧ୍ୟାନ କରାଯାଉଛି ଏବଂ ଏ ନେଇ ଆଇନଗତ ପଦକ୍ଷେପ ନିଆଯିବ ବୋଲି ସେ କହିଛନ୍ତି । ଏ ନେଇ ବେଦାନ୍ତ ସିଇଓ ଅଜୟ କୁମାର ଦିକ୍ଷିତ କହିଛନ୍ତି ଯେ, ଆମେ ସ୍ଥାନୀୟ ଲୋକଙ୍କ ସମସ୍ୟା ସମାଧାନ ପାଇଁ ଯଥାସମ୍ଭବ ଉଦ୍ୟମ କରୁଛୁ । ତେବେ ଆଜିର ଘଟଣା ଦୁର୍ଭାଗ୍ୟଜନକ ଓ ମୃତକଙ୍କ ପାଇଁ ମୋର ସହାନୁଭୁତି ରହିଛି ବୋଲି କହିବା ସହିତ ଓଆଇଏସ୍ଏଫ୍ ଯବାନମାନଙ୍କ ବର୍ବରତା ସମ୍ପର୍କରେ ମୋ ପାଖରେ ସୂଚନା ନାହିଁ ବୋଲି କହିଛନ୍ତି । ଖବର ଲେଖାଯିବା ପର୍ଯ୍ୟନ୍ତ ଉତ୍ତେଜନା ଲାଗି ରହିଥିବା ବେଳେ କମ୍ପାନୀ ପରିସର ଏବେ ପୋଲିସ ଛାଉଣୀରେ ପରିଣତ ହୋଇଛି । ପ୍ରଶାସନ ତରଫରୁ କମ୍ପାନୀ ପରିସରରେ ୧୪୪ ଧାରା ଜାରି କରାଯାଇଛି ।
